Ek wou nog die deur vinnig in haar gesig toeklap, maar sy het by my verbygeglip en haar ewe netjies op my rusbank tuisgemaak. Gewag vir ’n koppie tee.
So begin ’n nuwe tydperk in my lewe. My vriendinne het my gewaarsku dat ek moet oppas vir hierdie nuwe seisoen. Ek was self bekommerd dat ek depressief sou raak en in ’n diep gat sou val. Toe gebeur die teenoorgestelde en ek begin blom!
Daar het ’n waaghalsigheid in my opgestaan, ’n dapperheid om dinge aan te pak wat my altyd bang gemaak het. Een van die dinge wat ek nooit voorheen sou doen nie, was om aan ’n vierdaagse padwedloop deel te neem. Wat? Ek? Soveel stamina? Nooit gesien nie!
Vir die eerste keer het ek besef hoeveel waarde ek het, nes ek is. Ek kon uiteindelik regtig net myself wees. Op die verhoog, by die werk of by die huis.
Onthou, mense kan ’n myl ver ruik as iets fake is. Die wêreld het genoeg kunsmatige dinge, dis nie nog nodig dat jy ook fake moet wees nie.
Die oomblik wat jy uit jou boksie klim, sal daar natuurlik mense wees wat van die ware jy gaan hou en ander wat nie van jou gaan hou nie. Dis nie die punt nie! Uiteindelik gaan dit daaroor dat jy van jouself moet hou. Jy moet kan sê: Ek lief myself! Dan is dit ook makliker vir ander mense om jou te aanvaar, nes jy is.